মনোজ তিওয়ারিকে ঘিরে দুশ্চিন্তা নিয়েই আজ, শনিবার কোয়ার্টার ফাইনাল খেলতে মুম্বই রওনা হচ্ছে বাংলা। মধ্যপ্রদেশের বিরুদ্ধে মনোজ খেলতে না পারলে বিকল্প অধিনায়কের নামও ঠিক করে রাখা হল। অশোক ডিন্ডা। দলের সহ-অধিনায়ক করা হয়েছে তাঁকে। শুক্রবার বিকেলে ডিন্ডার সঙ্গে সিএবি প্রেসিডেন্ট সৌরভ গঙ্গোপাধ্যায় কথা বলেন। ডিন্ডাকে নেতৃত্ব দেওয়ার জন্য মানসিকভাবে প্রস্তুত থাকতে বলেছেন সৌরভ।
বৃহস্পতিবার মুম্বইয়ে চিকিৎসক ডিন শ-র কাছে চোট পরীক্ষা করাতে গিয়েছিলেন মনোজ। তাঁর সম্পূর্ণ সুস্থ হতে আরও একমাস সময় লাগতে পারে বলে মনে হয়েছে চিকিৎসকের। তবে খেলতে মরিয়া মনোজ এখনই হাল ছাড়ছেন না। শুক্রবার তিনি প্রায় ৪০ মিনিট ব্যাটিং করলেন। পরে তিনি বলছিলেন, ‘‘ব্যাট করতে অসুবিধা হচ্ছে না। যদিও দৌড়তে গেলে সমস্যা হবে কি না, নিশ্চিত নই। ম্যাচের আগের দিন চূড়ান্ত সিদ্ধান্ত নেব।’’ শেষ মুহূর্তে মনোজ খেলতে পারবেন না জানা গেলে যাতে দলের পরিকল্পনা ধাক্কা না খায়, তাই এখন থেকেই ডিন্ডাকে তৈরি থাকতে বলা হয়েছে। মনোজের পরিবর্ত ব্যাটসম্যান হিসাবে রোহন বন্দ্যোপাধ্যায়ের নাম প্রাথমিকভাবে ভাবা হয়েছে। এদিকে, কোয়ার্টার ফাইনালের জন্য ২০জনের সম্ভাব্য দল থেকে ১৬ সদস্যের চূড়ান্ত দল বাছা হল শুক্রবার। দলে নতুন মুখ ঈশান পোড়েল ও প্রসেনজিৎ দাস।